2.7 Die wapse vier fees! - 03 By OpenStax | Jobilize
2.7 Die wapse vier fees! - 03
Laat die leerders die sinne lees en die prent teken. Hulle kan dit eers in groepe lees en later individueel.
Gesels met die leerders oor voorwerpe, kinders en troeteldiere wat wegraak. Wat moet hulle doen om te keer dat hulle of hulle troeteldiere wegraak? (Sorg dat jou ouers altyd presies weet waarheen jy gaan en hoe laat jy gaan terug wees. Sorg dat jy jou adres en ouers se telefoonnommer ken. Moenie wegdwaal van jou ouers af nie. Sorg dat jou troeteldier binne julle erf bly. Sorg dat hulle 'n halsband dra met julle besonderhede op). Wys vir die leerders advertensies in die koerant van troeteldiere / besittings wat weg is, of laat hulle dit self van die huis af bring.
Die leerders gaan nou 'n storie vertel met 'n begin, middel en einde oor 'n hond, Ore, wat weggeraak het. Die storie kan nog maar baie kort en eenvoudig wees. Laat hulle die storie in drie dele opdeel. (Lei hulle om dit te beplan.) Hulle moet 'n prentjie vir elk van hierdie dele teken en die storie aan die hand van die prente vir die klas vertel.
Laat hulle nou ook hierdie storie in nie minder nie as drie sinne neerskryf. Die onderwyser sal hulle met woordeskat moet help, aangesien elke kind se storie anders beplan is. Hier is dit dan ook 'n goeie idee om die leerders se woordeskatboekies te gebruik.